Euroopa Liidu Teataja L 206 , 29/07/1991 Lk 0016 - 0018

Soomekeelne eriväljaanne: Peatükk 5 Köide 5 Lk 0060

Rootsikeelne eriväljaanne: Peatükk 5 Köide 5 Lk 0060



Nõukogu direktiiv, 25. juuni 1991, millega muudetakse direktiivi 83/477/EMÜ töötajate kaitse kohta asbestiga kokkupuutest tingitud ohtude eest tööl (teine üksikdirektiiv direktiivi 80/1107/EMÜ artiklis 8 määratletud tähenduses) (91/382/EMÜ) EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 118a, võttes arvesse komisjoni ettepanekut, mis esitati pärast tööohutuse, -hügieeni ja -tervishoiu nõuandekomiteega konsulteerimist, [1] koostöös Euroopa Parlamendiga, [2] võttes arvesse majandus- ja sotsiaalkomitee arvamust [3] ning arvestades, et: asutamislepingu artikkel 118a näeb ette, et nõukogu võtab direktiividega vastu miinimumnõuded, et eelkõige töökeskkonna parandamisega tagada töötajate ohutuse ja tervise parem kaitse; vastavalt kõnealusele artiklile tuleb nendes direktiivides hoiduda selliste haldus-, finants- ja õiguslike piirangute kehtestamisest, mis pidurdaksid väikeste ja keskmise suurusega ettevõtete asutamist ja arengut; komisjoni teatis tööohutust, -hügieeni ja -tervishoidu käsitleva programmi kohta [4] näeb ette direktiivide vastuvõtmise töötajate tervise ja ohutuse tagamiseks; nõukogu võttis oma 21. detsembri 1987. aasta resolutsioonis tööohutuse, -hügieeni ja -tervishoiu kohta [5] teadmiseks komisjoni kavatsuse esitada nõukogule lähimas tulevikus ühenduse tasandil olevad miinimumnõuded, mis käsitlevad kaitset ohtlikest ainetest, sealhulgas kantserogeenidest tingitud ohtude eest; nõukogu pidas vajalikuks, et sellega seoses tuleks aluseks võtta asenduspõhimõte, mille kohaselt kasutataks ohutuid või vähem ohtlikke aineid; asbest on eriti ohtlik aine, mis võib põhjustada rasket haigust ja mida kasutatakse mitmesuguste tööde puhul; võttes arvesse teaduse ja tehnika arengut ning pidades silmas nõukogu 19. septembri 1983. aasta direktiivi 83/447/EMÜ (töötajate kaitse kohta asbestiga kokkupuutest tingitud ohtude eest tööl (teine üksikdirektiiv direktiivi 80/1107/EMÜ artiklis 8 määratletud tähenduses)) [6] kohaldamisel omandatud kogemusi, tuleks töötajate kaitset parandada ning vähendada direktiiviga 83/477/EMÜ ettenähtud tasemeid ja piirväärtusi; asbesti pihustamise keelamine ei ole küllaldane, et vältida asbestikiudude tungimist atmosfääri; muud teatavate materjalide, sealhulgas asbesti kasutamisega seotud töövõtted tuleb samuti keelata; veel ei saa vastu võtta otsust õhu asbestisisalduse mõõtmise ühtse meetodi kehtestamise kohta ühenduse tasandil; käesolev direktiiv tuleks läbi vaadata 31. detsembriks 1995, võttes eelkõige arvesse teaduse ja tehnika arengut ja käesoleva direktiivi kohaldamisel omandatud kogemusi; otsusega 74/325/EMÜ, [7] viimati muudetud 1985. aasta ühinemisaktiga, nähakse ette, et komisjon konsulteerib selles valdkonnas ettepanekute koostamisel tööohutuse, -hügieeni ja -tervishoiu nõuandekomiteega, ON VASTU VÕTNUD KÄESOLEVA DIREKTIIVI: Artikkel 1 Direktiivi 83/477/EMÜ muudetakse järgmiselt. 1. Artikli 3 lõige 3 asendatakse järgmisega: "3. Kui lõikes 2 nimetatud hindamine näitab, et asbestikiudude kontsentratsioon töökoha õhus igasuguste isikukaitsevahendite puudumise korral liikmesriikide valiku kohaselt kas mõõdetuna või arvutatuna on a) krüsotiili osas - väiksem kui 0,20 kiudu/cm3 kaheksa tunni pikkuse võrdlusperioodi jooksul ja/või - väiksem kui kumulatiivne doos 12,00 kiudpäeva/cm3 kolme kuu jooksul, b) kõigi teiste asbestitüüpide osas kas eraldi või seguna, sealhulgas krüsotiili sisaldavate segude osas - väiksem kui 0,10 kiudu/cm3 kaheksa tunni pikkuse võrdlusperioodi jooksul ja/või - väiksem kui kumulatiivne doos 6,00 kiudpäeva/cm3 kolme kuu jooksul, ei kohaldata artikleid 4, 7 ja 13, artikli 14 lõiget 2 ning artikleid 15 ja 16." 2. Artikkel 5 asendatakse järgmisega: "Artikkel 5 Asbesti pihustamine ja asbesti sisaldavate väikese tihedusega (kuni 1 g/cm3) isoleermaterjalide või helikindlate materjalide kasutamist eeldavad töövõtted tuleb keelata." 3. Artikli 7 punkti 1 kolmas lõik asendatakse järgmisega: "Asutamislepingu artikli 118a kohaselt ja teaduse ja tehnika arengut ning käesoleva direktiivi kohaldamisel omandatud kogemusi arvesse võttes vaatab nõukogu esimese lõigu esimese lause sätted läbi 31. detsembriks 1995, pidades silmas õhu asbestisisalduse mõõtmise ühtse meetodi kehtestamist ühenduse tasandil;" 4. Artikkel 8 asendatakse järgmisega: "Artikkel 8 Kohaldatakse järgmisi piirväärtusi: a) krüsotiilikiudude kontsentratsioon töökoha õhus: 0,60 kiudu/cm3, mis on mõõdetud või arvutatud kaheksa tunni pikkuse võrdlusperioodi kohta; b) kõigi teiste asbestikiutüüpide kontsentratsioon töökoha õhus kas eraldi või segudes, sealhulgas krüsotiili sisaldavates segudes: 0,30 kiudu/cm3, mis on mõõdetud või arvutatud kaheksa tunni pikkuse võrdlusperioodi kohta." 5. Artikkel 9 asendatakse järgmisega: "Artikkel 9 1. Ilma et see piiraks artikli 7 punkti 1 kolmanda lõigu kohaldamist, vastavalt asutamislepingu artiklile 118a ja võttes eelkõige arvesse teaduse ja tehnika arengut ning käesoleva direktiivi kohaldamisel omandatud kogemusi, vaatab nõukogu käesoleva direktiivi sätted läbi 31. detsembriks 1995. 2. Käesoleva direktiivi lisade kohandamiseks tehnika arengu arvestamise vajadust silmas pidades nõutavad muudatused tehakse vastavalt nõukogu 27. novembri 1980. aasta direktiivi 80/1107/EMÜ (töötajate kaitse kohta ohtude eest, mis tulenevad kokkupuutest keemiliste, füüsikaliste ja bioloogiliste mõjuritega tööl)* artiklites 9 ja 10 kirjeldatud korrale. [8] 6. Artiklit 12 muudetakse järgmiselt: a) lõikele 2 lisatakse järgmine lõik: "Pädevate asutuste nõudel peab kava sisaldama järgmist teavet: - töö iseloom ja võimalik kestus, - töö teostamise koht, - kasutatavad tööviisid, kui töö on seotud asbesti või asbesti sisaldavate materjalide käsitsemisega, - selliste seadmete omadused, mida kasutatakse: - töötajate kaitseks ja saastusest puhastamiseks, - teiste töökohal või selle läheduses viibivate isikute kaitseks."; b) lisatakse järgmine lõige: "3. Pädevate asutuste nõudel tuleb neile lõikes 1 nimetatud kavast enne kavandatud töö algust teatada.". Artikkel 2 1. Liikmesriigid jõustavad käesoleva direktiivi järgimiseks vajalikud õigusnormid hiljemalt 1. jaanuaril 1993. Liikmesriigid teatavad sellest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. Kuupäev 1. jaanuar 1993 asendatakse asbestikaevandamise osas siiski kuupäevaga 1. jaanuar 1996. Kreeka Vabariigi puhul on: - esimeses lõigus nimetatud kuupäev 1. jaanuar 1996 ja - neljandas lõigus nimetatud kuupäev 1. jaanuar 1999. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti. Artikkel 3 Käesolev direktiiv on adresseeritud liikmesriikidele. Luxembourg, 25. juuni 1991 Nõukogu nimel eesistuja J.-C. Juncker [1] EÜT C 161, 30.6.1990, lk 14. [2] EÜT C 284, 12.11.1990, lk 98 ja EÜT C 129, 20.5.1991, lk 93. [3] EÜT C 332, 31.12.1990, lk 162. [4] EÜT C 28, 3.2.1988, lk 3. [5] EÜT C 28, 3.2.1988, lk 1. [6] EÜT L 263, 24.9.1983, lk 25. [7] EÜT L 185, 9.7.1974, lk 15. [8] EÜT L 327, 3.12.1980, lk 8." --------------------------------------------------